法華寺石門精舍三十韻
作者：柳宗元
朝代：唐

paragraphs: 拘情病幽鬱，曠志寄高爽。
願言懷名緇，東峰旦夕仰。
始欣雲雨霽，尤悅草木長。
道同有愛弟，披拂恣心賞。
松谿𥦖窱入，石棧夤緣上。
蘿葛綿層甍，莓苔侵標牓。
密林互對聳，絕壁儼雙敞。
塹峭出蒙籠，墟險臨滉瀁。
稍疑地脉斷，悠若天梯往。
結構罩羣崖，廻環驅萬象。
小劫不逾瞬，大千若在掌。
體空得化元，觀有遺細想。
喧煩困蠛蠓，跼蹐疲魍魎。
寸進諒何營，尋直非所枉。
探奇極遙矚，窮妙閟清響。
理會方在今，神開庶殊曩。
茲遊苟不嗣，浩氣竟誰養。
道異誠所希，名賓匪余仗。
超攄藉外獎，俯默有內朗。
鑑爾揖古風，終焉乃吾黨。
潛軀委韁鎖，高步謝塵坱。
蓄志徒爲勞，追縱將焉倣。
淹留值頹暮，眷戀睇遐壤。
映日雁聯軒，翻雲波泱漭。
殊風紛已萃，鄉路悠且廣。
羈木畏漂浮，離旌倦搖蕩。
昔人歎違志，出處今已兩。
何用期所歸，浮圖有遺像。
幽蹊不盈尺，虛室有函丈。
微言信可傳，申旦稽吾顙。